#### FINTO-palvelusopimus

#### sopijaOSApuolet

Kansalliskirjasto

PL 26 (Kaikukatu 4)

00014 Helsingin yliopisto

(jäljempänä Kansalliskirjasto)

Organisaation nimi

[täytä osoitetiedot]

[täytä y-tunnus]

(jäljempänä Finto-tiedontuottaja)

Molemmat jäljempänä sopijaosapuolet.

### **2. Määritelmiä**

* ***CC0-lisenssillä*** tarkoitetaan CC0 1.0 Universaali –lisenssiä (https://creativecommons.org/publicdomain/zero/1.0/deed.fi ), jolla tietovarannon alkuperäinen tuottaja luopuu kaikista tietovarantoon ja sen sisältämään aineistoon mahdollisesti liittyvistä oikeuksista. Tietovarantoa ja sen sisältämää aineistoa voi sen jälkeen käyttää kuka tahansa haluamallaan tavalla, myös kaupallisiin tarkoituksiin. Myös tietovarannon alkuperäinen tuottaja voi edelleen käyttää tietovarantoa ja sen sisältämää aineistoa haluamallaan tavalla.
* ***CC-Nimeä lisenssillä*** tarkoitetaan CC-Nimeä 4.0 Kansainvälinen –lisenssiä (<https://creativecommons.org/licenses/by/4.0/deed.fi>) , jolla tietovarannon alkuperäinen tuottaja antaa luvan jakaa ja muunnella tietovarantoa ja sen sisältämää aineistoa tietyin ehdoin. Myös tietovarannon alkuperäinen tuottaja voi edelleen käyttää tietovarantoa ja sen sisältämää aineistoa haluamallaan tavalla.
* ***Erikoisontologialla*** tarkoitetaan tarkasti rajatun sovellusalueen, esimerkiksi yhden tieteenalan ontologiaa.
* ***Finto-julkaisujärjestelmällä*** tarkoitetaan niitä prosesseja, joiden kautta Finto-tietovaranto saatetaan Fintoon julkaistavaksi. Tämä voi olla automatisoitu prosessi, joka suoritetaan esimerkiksi joka yö, mutta myös vähemmän formaali järjestely, jossa julkaistava tietovaranto toimitetaan Finto-palvelun ylläpitäjille esimerkiksi sähköpostitse kerran vuodessa.
* ***Fintolla***tarkoitetaan palvelua, joka mahdollistaa ontologioiden, sanastojen ja luokitusten julkaisemisen ja hyödyntämisen.
* ***Finto-tiedontuottajalla*** tarkoitetaanorganisaatiota, joka on solminut tämän palvelusopimuksen Kansalliskirjaston kanssa.

* ***Finto-tietovarannolla*** tarkoitetaan sellaista ontologiaa, sanastoa tai luokitusta, joka on toimitettu julkaistavaksi Finto-palvelussa. Tietovarantoon sisältyy sen metatiedot.
* ***Finto-verkostolla*** tarkoitetaan Finto-tiedontuottajien ja Kansalliskirjaston Finton kehittämistä ja siihen liittyvää yhteistyötä varten muodostamaan verkostoa.
* ***Luokituksella*** tarkoitetaan yleensä hierarkkista luokkien järjestelmää, jossa määritellään yksiselitteinen sijainti luokiteltavalle kohteelle. Luokitusjärjestelmät voivat mahdollistaa kohteen luokittelun eri näkökulmista.

#### *Ontologialla* tarkoitetaan jonkin sovellusalueen käsitteiden ja niiden välisten suhteiden täsmällistä, koneluettavaa kuvausta. Ontologian käsitteet muodostavat eheän hierarkian.

* ***Ontologiapilvellä* t**arkoitetaan yleisontologiasta ja useasta erikoisontologiasta muodostuvaa kokonaisuutta, jossa vastaaviksi merkityt käsitteet on yhdistetty.
* ***Sanastolla*** tarkoitetaan asiasanastoja ja terminologisia sanastoja. Asiasanasto on kontrolloitu joukkoa termejä, jotka on valittu kuvaamaan esimerkiksi tietyn sovellusalueen ilmiöitä. Asiasanastoon voidaan sisällyttää käsitteiden kuvauksia, mutta asiasanaston hierarkkinen rakenne on yleensä löyhempi kuin ontologian. Terminologisessa sanastossa esitetään sanastoon valittuihin käsitteisiin viittaavat termit, annetaan termisuosituksia ja kuvataan käsitteiden sisältö ja käsitteiden väliset suhteet käsiteanalyysin pohjalta laadittujen määritelmien ja niitä täydentävien huomautusten avulla.
* ***Tietovarannon metatiedolla*** tarkoitetaan tietovarantoa kuvaavaa metatietoa kuten nimeä, aihealuetta, kuvausta, tekijää, lähdettä (jos sellainen on), lisenssin tyyppiä (CC0 tai CC-Nimeä), tekijänoikeusmerkintää ja takuun rajoituslauseketta.
* ***Yleisontologialla*** tarkoitetaan ontologiaa, joka pyrkii olemaan sovellettavissa hyvin laajalla sovellusalueella, laajimmillaan kaikilla elämänaloilla.

#### 3. Sopimuksen tausta ja tarkoitus

Sopimuksen tarkoituksena on tarjota keskitetty julkaisualusta julkaisemisen kriteerit täyttäville sanastoille, ontologioille ja luokituksille. Finton kautta eri tietovarannot ovat löydettävissä samasta paikasta ja niitä voidaan käyttää samoilla menetelmillä eri järjestelmissä. Ontologioiden keskeinen tavoite on tarjota linkittyvä, kontrolloitu käsitteistö, jonka avulla eri organisaatioiden on mahdollista lisätä metadatan yhteentoimivuutta eri järjestelmien välillä sekä vähentää päällekkäistä työtä. Ontologian käsitteisiin viitataan tunnisteella, jolla voidaan Fintosta hakea käsitteeseen liittyvät termit ja tiedot eri kielissä sekä sen suhteet muihin käsitteisiin.

Finto tarjoaa lisäksi käyttöliittymän Finto-tietovarantojen selailulle sekä avoimet rajapinnat Finto-tietovarantojen hyödyntämiseen muissa sovelluksissa. Finto-tietovarannot julkaistaan CC0 tai CC-Nimeä -lisenssillä. Lisäksi Kansalliskirjasto voi julkaista Fintossa muiden lisenssien alaisia tietovarantoja. Tietovarantojen hyödyntäminen on mahdollista kenelle tahansa lisenssiehtojen puitteissa.

Kansalliskirjasto kehittää ja ylläpitää yleistä suomalaista ontologiaa YSO:a, joka muodostaa ylärakenteen ja yleiskäsitteistön ontologiapilvi KOKO:lle. Erikoisontologiat täydentävät KOKO:a erityisalan käsitteistöllään.

#### 4. Sopimuksen kohde

Tällä sopimuksella sovitaan Finton ylläpitämiseen ja kehittämiseen liittyvästä yhteistyöstä sekä sopijaosapuolten tehtävistä ja vastuista.

#### 5. Kustannukset

Ohjelmiston kehittäminen, palvelun tuki ja ylläpito Kansalliskirjastossa sekä palvelinympäristön ylläpitoon liittyvät kustannukset katetaan opetus- ja kulttuuriministeriön ja valtionvarainministeriön rahoituksella edellyttäen, että eduskunta myöntää tarvittavan rahoituksen, eikä niistä aiheudu kuluja Finto-tiedontuottajalle. Muutoin kumpikin sopijaosapuoli vastaa kustannuksistaan itse.

Kansalliskirjasto tiedottaa rahoituksessa tapahtuvista mahdollisista muutoksista heti tiedon saatuaan ja neuvottelee Finto-tiedontuottajien kanssa ratkaisuvaihtoehdoista. Mikäli rahoittaja muuttaa Finton rahoitusta olennaisesti, tarkistetaan sopimusta vastaamaan uutta tilannetta. Mikäli neuvotteluissa ei päästä yhteisymmärrykseen, on molemmilla sopijaosapuolilla kohdassa 16 kuvattu oikeus irtisanoa tämä sopimus.

#### 6. kansalliSkirjaston velvollisuudet ja oikeudet

**6.1. Finton kehittäminen ja ylläpito**

**6.1.1.** Kansalliskirjasto ylläpitää ja kehittää Finto-palvelussa tarpeellisia ohjelmistoja, joiden lähdekoodi on avointa ja joita kehitetään avoimin prosessein. Kansalliskirjasto vastaa ohjelmistopäivitysten koordinoinnista.

**6.1.2.** Kansalliskirjasto ylläpitää ja kehittää Finto-palvelun käyttöliittymää ja siihen liittyvää ohjeistusta. Ohjeistus sisältää tekniset vaatimukset julkaistavien tietovarantojen suhteen.

**6.1.3.** Kansalliskirjasto varmistaa palvelinympäristön kapasiteetin riittävyyden ja kehittää palvelinympäristön toimivuutta.

**6.1.4.** Kansalliskirjasto tarjoaa rajapintoja, joiden kautta Finto-tietovarantoja voi käyttää. Kulloinkin tarjottavat rajapinnat määritellään osoitteessa api.finto.fi.

**6.2 Tukipalvelut**

**6.2.1.** Kansalliskirjasto tukee Finto-tiedontuottajia Finto-tietovarantojen hallinnan ja hyödyntämisen teknisten välineiden kuten esim. palvelun rajapintojen käytössä.

**6.2.2.** Kansalliskirjasto koordinoi ontologiapilven kehitystä tarjoamalla Finto-verkoston hyödynnettäväksi yleiset periaatteet ontologiatyöhön sekä yhteisen foorumin kehitystyöhön ja ongelmien ratkaisuun.

**6.2.3**. Kansalliskirjasto kokoaa Finto-palvelun kansalliset käyttötilastot.

**6.2.4.** Kansalliskirjasto antaa Finto-tiedontuottajan nimeämille yhteyshenkilöille Finto-tietovarantojen kehittämistä koskevaa neuvontaa ja perehdytystä ontologisten periaatteiden osalta, sikäli kuin se ei edellytä tietovarannon erikoisalan tuntemusta.

**6.2.5.** Kansalliskirjasto tarjoaa Fintoon liittyvää koulutusta.

**6.3. Finto-tietovarantojen julkaiseminen**

**6.3.1.** Kansalliskirjastolla on oikeus julkaista Finto-tiedontuottajan tuottama Finto-tietovaranto ja sen päivitykset joko CC0- tai CC-Nimeä lisenssiehtojen mukaisesti riippuen siitä, kumpaa lisenssiä tiedontuottaja on ilmoittanut sovellettavan.

**6.3.2.** Kansalliskirjasto varaa oikeuden olla julkaisematta Finto-tietovarantoa ja/tai sen päivitystä mikäli se ei täytä julkaisemisen kriteerejä, ole käytettyjen formaattien mukainen tai on perusteltua syytä epäillä, että tietovarannon tai sen päivityksen julkaiseminen loukkaisi kolmannen osapuolen oikeuksia tai yksityisyyttä taikka että se sisältää lainvastaista materiaalia.

**6.3.3.** Kansalliskirjasto varaa oikeuden poistaa Finto-tietovarannon tai sen osan, mikäli on perusteltua syytä epäillä, että tietovaranto tai sen osa loukkaa kolmannen osapuolen oikeuksia tai yksityisyyttä taikka sisältää lainvastaista materiaalia.

**6.4. Finton saatavuus**

Kansalliskirjasto pyrkii siihen, että Finto on käytettävissä katkoittaetukäteen ilmoitettuja suunniteltuja käyttökatkoja lukuunottamatta. Kansalliskirjasto tiedottaa häiriötilanteista ja pyrkii korjaamaan käyttökatkot mahdollisimman nopeasti.

#### 7. Finto-tiedontuottajan velvollisuudet ja oikeudet

**7.1. Finto-tietovarantojen tuottaminen**

**7.1.1** Finto-tiedontuottaja tuottaa ainakin yhtä Finto-tietovarantoa sekä huolehtii sen päivittämisestä. Finto-tiedontuottaja toimittaa Finto-tietovarannon ja sen päivitykset julkaistavaksi Kansalliskirjaston ohjeistuksen mukaisesti. Mikäli tiedontuottajalla on riittävät oikeudet, tulee tietovaranto tuottaa julkaistavaksi CC0-lisenssillä. Muussa tapauksessa tulee tietovaranto tuottaa julkaistavaksi CC-Nimeä-lisenssillä.

**7.1.2**. Tietovarannon tulee täyttää julkaisemisen kriteerit. Julkaisemisen kriteereistä päättää Finto-verkoston ohjausryhmä. Kansalliskirjasto ylläpitää julkaisemisen kriteereitä julkisessa verkossa. Kansalliskirjasto ilmoittaa verkkosivun osoitteesta ja sen muutoksista tiedontuottajalle.

**7.1.3.** Finto-tiedontuottaja vastaa siitä, että sillä on oikeus toimittaa tietovaranto Fintossa julkaistavaksi CC0-tai CC-Nimeä-lisenssillä eivätkä lainsäädäntö tai esim. sen kolmansien osapuolten kanssa solmimat sopimukset estä, kiellä tai muuten rajoita tätä.

Finto-tiedontuottaja vastaa lisäksi siitä, että sen Fintossa julkaistavaksi toimittama aineisto ei loukkaa kolmannen osapuolen oikeuksia tai yksityisyyttä taikka sisällä lainvastaista materiaalia. Mikäli Finto-tiedontuottaja havaitsee mahdollisen oikeudenloukkaus- tai lainvastaisen tilanteen, tulee Finto-tiedontuottajan ottaa viipymättä yhteyttä Kansalliskirjastoon.

**7.1.4** Finto-tiedontuottajan tulee ilmoittaa Kansalliskirjaston ohjeistamalla tavalla seuraavat tietovarannon metatiedot: tietovarannon nimi, aihealue, kuvaus ja lisenssin tyyppi.

**7.1.5.** Finto-tiedontuottajalla ei ole oikeutta mahdollistaa kolmannelle osapuolelle pääsyä Finton julkaisujärjestelmään.

**7.2. Tekninen ylläpito**  
Finto-tiedontuottaja hankkii itse tietovarantojen kehittämiseen tarvittavat ohjelmistot ja huolehtii niiden toiminnasta.

Finto-tiedontuottaja vastaaomien järjestelmiensä tietoturvasta.

**7.3. Kehitystyö**

Finto-tiedontuottajalla on oikeus osallistua Finton kehittämiseen kohdassa 8 mainittujen ryhmien kautta tai tekemällä kehittämisehdotuksia suoraan Kansalliskirjastolle.

**7.4. Asiakastietojen ylläpito**

Finto-tiedontuottaja ylläpitää ajantasaisia yhteyshenkilö- ja osoitetietoja Kansalliskirjaston asiakastietojärjestelmässä.

**8. yhteistyön organisointi**

Finto-verkostolla on ohjausryhmä. Kansalliskirjasto vastaa Finton toiminnasta ja kehittämisestä ohjausryhmän linjausten mukaisesti. Finton ylläpitäjänä Kansalliskirjasto tekee viime kädessä siihen liittyvät päätökset Finto-tiedontuottajien kanssa neuvoteltuaan.

Ohjausryhmä voi halutessaan asettaa asiantuntijaryhmiä. Lisäksi tarpeen mukaan Kansalliskirjasto voi kutsua kokoon asiantuntijaryhmiä. Kansalliskirjasto koordinoi asiantuntijaryhmien toimintaa.

#### 9. VASTUU oikeudenloukkauksista

Jos jompaakumpaa sopijaosapuolta vastaan esitetään Fintoon tai Finto-tietovarannon sisältämään materiaaliin perustuvia immateriaalioikeuksiin liittyviä vaatimuksia tai muita vaatimuksia, se sopijaosapuoli jonka sopimusrikkomukseen tai toimittamaan materiaaliin vaatimus perustuu, on velvollinen vastamaan vaatimuksiin toisen sopijaosapuolen puolesta omalla kustannuksellaan. Sopijaosapuoli vastaa siitä, ettei immateriaalioikeuksia koskevista vaatimuksista tai muista vaatimuksista aiheudu toiselle sopijaosapuolelle oikeudenkäyntikuluja eikä vahingonkorvaus- tai muita kolmannelle osapuolelle maksettavia kustannuksia tai muita vastuita kolmatta osapuolta kohtaan.

Tämä pykälä jää voimaan sopimuksen päättymisestä huolimatta.

#### 10. Vastuuvapaus

Finto toteutetaan Kansalliskirjaston ja Finto-tiedontuottajien yhteistyönä. Tästä syystä Kansalliskirjasto ei vastaa siitä, että Finton sisältö on virheetöntä tai kattavaa. Kansalliskirjasto vastaa Finton saatavuudesta vain kohdan 6.4. mukaisesti.

#### 11. SOPIMUSRIKKOMUS JA SEN SEURAAMUKSET

Sopimus voidaan purkaa, jos jompikumpi sopijaosapuoli olennaisesti rikkoo tämän sopimuksen ehtoja, eikä korjaa rikkomustaan kuukauden kuluessa siitä, kun toinen sopijaosapuoli on kirjallisesti siitä huomauttanut. Mikäli rikkomusta ei ole mahdollista korjata, on toisella sopijaosapuolella oikeus purkaa sopimus välittömästi.

#### 12. VAHINKOJEN KORVAAMINEN

#### Sopijaosapuolet rajoittavat tämän sopimuksen rikkomisesta mahdollisesti aiheutuvien vahingonkorvausten määrän toiselle sopijaosapuolelle aiheutuneeseen välittömään vahinkoon. Näin ollen vahingonkorvauksen ulkopuolelle jäävät kaikki välilliset ja epäsuorat vahingot. Kansalliskirjaston enimmäisvastuu Finto-tiedontuottajalle tämän sopimuksen perusteella on 500 €.

Finto-tiedontuottajan enimmäisvastuu Kansalliskirjastolle on 5000 €.

Edellä mainittuja vahingonkorvausvastuun rajoituksia ei sovelleta:

* jos vahingonkorvausvastuu perustuu kolmannen osapuolen kanssa solmitun sopimuksen rikkomiseen,
* jos sopijaosapuoli on aiheuttanut vahingon tahallisesti tai törkeällä huolimattomuudella tai rikkonut salassapitositoumusta
* jos vahinko on aiheutunut siitä, että aineisto loukkaa kolmannen osapuolen oikeuksia, yksityisyyttä tai sisältää lainvastaista materiaalia
* jos kyseessä on kohdassa 10 tarkoitettu tilanne (oikeudenloukkaus).

#### 13. ylivoimainen este

Sopijaosapuoli vapautuu velvoitteistaan sellaisten seikkojen vuoksi, joiden se osoittaa aiheutuneen vaikutusmahdollisuuksiensa ulkopuolella olevasta esteestä, jota sen ei kohtuudella voida edellyttää ottaneen huomioon sopimuksen tekohetkellä ja jonka seurauksia sopijaosapuoli ei myöskään ole kohtuudella voinut estää.

Jos sopimusvelvoitteen viivästyminen johtuu yllämainitusta ylivoimaisesta esteestä, sopimusvelvoitteen täyttämisaikaa jatketaan niin paljon kuin kaikki tapaukseen vaikuttavat olosuhteet huomioon ottaen on pidettävä kohtuullisena.

Sopijaosapuolen on viipymättä ilmoitettava ylivoimaisesta esteestä kirjallisesti toiselle sopijaosapuolelle, samoin kuin esteen lakkaamisesta.

**14. Tietojen luottamuksellisuus**

Sopijaosapuolet vastaavat siitä, että toisen sopijaosapuolen luovuttamia tietoja käsitellään luottamuksellisina, eikä asiakaskohtaisia yksittäisiä tietoja luovuteta, käytetä tai julkaista tämän sopimuksen voimassaoloaikana tai sen jälkeen muuta kuin sopimusvelvoitteiden täyttämisen vaatimiin tarkoituksiin ja laajuudessa.

Luottamuksellisena tietona ei kuitenkaan pidetä tietoa, joka on:

* julkisuuslainsäädännön nojalla ilmaistava
* luovutushetkellä yleisesti tunnettua
* saatavilla julkisista lähteistä
* tullut luovutushetken jälkeen yleisesti tunnetuksi tai saataville muutoin kuin tiedon vastaanottaneen sopijaosapuolen toimien tai laiminlyöntien tähden
* ennen tiedon luovutusta tiedon vastaanottaneen sopijaosapuolen tiedossa ilman että se on saatu suoraan tai epäsuoraan toiselta sopijaosapuolelta.

**15. sopimuksen voimassaolo**

Tämä sopimus tulee voimaan xx. Sopimus on voimassa 31.12.2016 asti.

Kummallakin sopijapuolella on oikeus irtisanoa sopimus kahden (2) kuukauden irtisanomisajalla, mikäli kohdan viisi mukaisissa neuvotteluissa ei päästä yksimielisyyteen.

Sopimus voidaan myös purkaa kohdan 12 mukaisesti.

Sopimuksen päättymisestä huolimatta sopimuksen kohteena ollut Finto-tietovaranto jää pysyvästi Fintoon hyödynnettäväksi samoin ehdoin kuin tämän sopimuksen voimassa ollessa. Kansalliskirjastolla on kuitenkin oikeus halutessaan poistaa tietovaranto Fintosta.

**16. Sopimuksen muuttaminen**

Tätä sopimusta voidaan muuttaa vain molempien sopijaosapuolten asianmukaisesti allekirjoittamalla asiakirjalla.

**17. Sopimuksen siirtäminen**

Sopijaosapuolella ei ole oikeutta ilman toisen sopijaosapuolen suostumusta osaksikaan siirtää tätä sopimusta kolmannelle osapuolelle. Kansalliskirjastolla on kuitenkin oikeus siirtää sopimukseen liittyvät oikeutensa ja velvollisuutensa yksikölle, jolle Kansalliskirjaston tämän sopimuksen aihealueeseen liittyvät tehtävät siirtyvät.

Tilanteissa, joissa organisaatiot yhdistyvät, voidaan tehdä uusi sopimus tai Kansalliskirjaston suostumuksella siirtää sopimus.

#### 18. Sovellettava laki

Sopimukseen sovelletaan Suomen lakia.

**19. Yhteyshenkilöt**

Kumpikin sopijaosapuoli nimeää yhteyshenkilön tätä sopimusta koskevien asioiden hoitoa varten. Yhteyshenkilön vaihtumisesta on ilmoitettava välittömästi toiselle sopijaosapuolelle.

Kansalliskirjaston sopimusyhteyshenkilönä toimii:

Matias Frosterus

Kansalliskirjaston kirjastoverkkopalvelut

PL 26 (Kaikukatu 4)

00014 HELSINGIN YLIOPISTO

+358 50 318 5515

matias.frosterus@helsinki.fi

Finto-tiedontuottajan sopimusyhteyshenkilönä toimii:

[täytä nimi ja yhteystiedot tähän]

**20. Sopimuskappaleet**

Tätä sopimusta on laadittu kaksi yhdenmukaista kappaletta, yksi kummallekin sopijaosapuolelle.

**21. Allekirjoitukset**

Helsingissä, \_\_\_\_\_2015 \_\_\_\_\_\_\_\_\_\_\_\_, \_\_\_\_\_2015

Kansalliskirjasto, Helsingin yliopisto Organisaation nimi

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kristiina Hormia-Poutanen [ nimen selvennys]

Johtaja [titteli]

Helsingissä, \_\_\_\_\_2015

Kansalliskirjasto, Helsingin yliopisto

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
Kai Ekholm

Ylikirjastonhoitaja